《金缕曲 检得亡姊遗诗，悲成此调》
清代·谈印梅

偶把遗编读。觉凄清、风生满纸，哀音裂竹。貌比左芬年更少，况又才逾徐淑。

肯久恋、红尘千斛。试问埋香何处好，料青山、也有修来福。

泉路下，鬼应哭。

朝朝暮暮相追逐。怎而今、云消雨散，形孤影独。后会自然来世有，谁道他生未卜。

可邀我、同登仙箓。昨夜分明惊入梦，羡容颜、依旧温如玉。

便携手，述心曲。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。